27/05/2013 | Administración LocalMunicipal
San Sadurniño
Regulamento de acollementos civís

O Pleno deste Concello, na sesión celebrada o día 2 de marzo de 2013, acordou aprobar inicialmente o Regulamento de acollementos civís deste Concello de San Sadurniño. Exposta ó público a devandita aprobación inicial, mediante publicación de anuncio no BOP nº 52, do 15 de marzo de 2013, sen que se presentase reclamación ou alegación algunha, mediante o presente publícase o texto íntegro do referido Regulamento: O Concello de San Sadurniño ten como obxectivo fundamental avanzar decididamente cara a un desenvolvemento sustentable, que promova a creación de riqueza e emprego, a redución das desigualdades, a mellora dos servizos e a conservación dos recursos e ecosistemas naturais, segundo se recolle no seu Plan de acción da Axenda 21 Local. Neste senso acredita no desenvolvemento social e na creación dun marco vivencial e de relacións interpersoais aberto, respectuoso, e adaptable ás diferenzas necesidades, sensibilidades e crenzas de cada unha das persoas que fan parte da nosa sociedade. Malia que as dinámicas sociais principais non os teñen moi en conta, os nenos e as nenas son unha parte fundamental da nosa sociedade, pois entre outras cousas, son os que poderán manter a propia existencia da sociedade. E por iso cómpre ter medidas e procedementos que aseguren e garantan tanto o seu benestar, como os seus propios dereitos como membros activos da sociedade. Por este motivo, o Concello de San Sadurniño fai propia a Declaración Universal dos Dereitos do Neno/a, aprobada pola Asemblea Xeral das Nacións Unidas en 1959, así como o recollido na Convención de Dereitos do Neno/a, aprobada en 1989, e asume a responsabilidade garantir os dereitos que de forma universal, indivisible e interdependente, teñen todas as nenas e os nenos do mundo. Para cumprir con estas obrigas o Concello debe fomentar, na medida das súas posibilidades, o respecto á dignidade de todos os nenos e nenas, creando as condicións precisas para que poidan gozar dunha infancia plena, saudable, educativa e participativa. Asemade, os concellos, xa que son as Administracións máis próximas ás persoas, deben adoptar medidas para garantir o respecto á liberdade de elección nos ámbitos educativo, relixioso, cultural e político, así como fomentar unha educación que teña os seus alicerces nos valores democráticos, na tolerancia, na ética laica e na plena participación cidadá. Neste ámbito, o Concello de San Sadurniño vén aprobar o presente regulamento de acollementos civís de nenos e nenas. Os acollementos civís dos nenos e nenas son actos de benvida á comunidade, no que os seus pais, nais, representantes legais, xunto cos padriños, madriñas e o Concello, institucionalizan o seu compromiso en prol dos dereitos dos menores, que son o símbolo do progreso da humanidade. Con este acto preténdese iniciar aos nenos e nenas do Concello no longo camiño das actitudes cívicas, que lles leven por un porvir pacífico baseado nos valores indivisibles e universais da dignidade humana, a liberdade, a igualdade e a solidariedade. Constitúe o obxecto do presente regulamento a creación no Concello de San Sadurniño dun Rexistro Municipal, de carácter administrativo, dos actos de acollemento civil que se celebren no Concello, así como a regulación da súa celebración. O acollemento civil é un acto de natureza civil e laica que ten por finalidade a presentación dos nenos e nenas á sociedade, coa pretensión de que se sintan integrados na comunidade e sexan partícipes dos dereitos, as liberdades e os deberes que a todos nos atinxen. Estes actos de benvida á comunidade dos nenos e nenas reafirman o compromiso do municipio, xunto coa súa familia, tanto de velar pola súa educación e de defender e garantir os seus dereitos, como de avanzar cara a unha sociedade máis libre, xusta e democrática, na que os dereitos dos nenos e das nenas gocen dunha protección preferente. O acollemento civil non produce efectos legais nin presupón ningún privilexio ou preferencia do neno ou nena no acceso aos servizos municipais. O rexistro municipal de acollemento civil ten natureza administrativa, réxese polas normas recollidas neste regulamento, así como por outras que, con carácter complementario, se poidan ditar. A inscrición no rexistro de acollementos civís non terá en ningún caso cualificación xurídica de acto, e unicamente será unha constatación administrativa dos acollementos civís que foren realizados no Concello de San Sadurniño. As inscricións e os acollementos realizaranse previa solicitude dos pais, nais ou titores legais, que deberán cumprir os requisitos seguintes: · Que as persoas inscritas sexan nenos, nenas, mozos ou mozas menores de idade · Que as persoas solicitantes teñan a condición de pais, nais ou titores legais · Que algunha das persoas solicitantes sexa natural ou figure empadroada no Concello de San Sadurniño O cumprimento dos dous primeiros requisitos anteriores quedará acreditado coa presentación do libro de familia ou do documento acreditativo semellante (certificación de nacemento do menor, acollemento ou adopción). A solicitude formalizarase mediante o modelo normalizado que figura como anexo I ao presente regulamento. Deberá ser presentada con 40 días de antelación, no Rexistro de Entrada do Concello, achegando tamén os documentos de identidade dos solicitantes. A documentación acreditativa do cumprimento dos requisitos aos que se refire este artigo poderá presentarse con orixinais, copias auténticas ou compulsadas conforme á lexislación vixente. Os pais poderán designar dúas persoas como máximo que actuarán como padriños ou madriñas na cerimonia, asumindo as ditas persoas os compromisos que aqueles en canto á formación do neno ou nena nos principios e valores democráticos, e debendo velar polo respecto dos seus dereitos. Se a solicitude non reunise todos os requisitos, o Concello comunicará ás persoas interesadas a non procedencia da súa tramitación, e se lles facilitará un prazo de 15 días para que resolvan as deficiencias da súa solicitude. No caso de que a solicitude estea completa tramitarase a petición, comunicándose ás persoas solicitantes, no prazo dun mes, o día e o lugar de celebración do acto. O acto de celebración do acollemento civil terá lugar na Casa do Concello, noutra instalación municipal ou noutro local proposto polas persoas solicitantes sempre e cando sexa axeitado e así se aprobe previamente polo Concello. Será presidido polo alcalde ou alcaldesa, ou polo concelleiro ou concelleira en quen delegue. Durante o acto procederase á lectura dalgún artigo da Declaración dos Dereitos do Neno/a ou da Convención sobre os Dereitos do Neno/a, do artigo 24 da Carta dos dereitos fundamentais da Unión Europea, dos artigos 39.3 e 39.4 da Constitución española, do artigo 4.2 do Estatuto de Autonomía de Galicia, sen prexuízo da posibilidade de que as persoas solicitantes, padriños, madriñas ou autoridades poidan ler algún outro artigo ou texto relativo á natureza do acto. Os representante legais, e mailos padriños e/ou madriñas, formularán o compromiso de educar o neno ou nena segundo os principios que se recollen neses textos e nas demais normas vixentes. A celebración dos actos de acollemento civil poderán ser individuais ou colectivos, podendo asistir os familiares e amigos/as do neno ou nena, coas únicas limitacións que impoña o aforo da sala ou espazo non que se realice a cerimonia. O presidente, ou persoa na que delegue, levantará acta, que será asinada polos representantes legais do neno ou nena e, no seu caso, polos padriños e/ou madriñas. O rexistro materializarase nun libro-rexistro municipal, constituído por follas numeradas e seladas, legalizado coa sinatura da Secretaría e da Alcaldía. No comezo e na fin do libro estenderanse as respectivas dilixencias de apertura e de peche. O rexistro municipal non ten carácter público, expedíndose certificacións dos seus asentos exclusivamente a instancia de calquera das persoas solicitantes, pais, nais ou titores legais, así como dos propios nenos ou nenas inscritos unha vez acadada a súa maioría de idade, ou dos xuíces ou tribunais de Xustiza. Nos asentos correspondentes incluiranse os seguintes datos: a) Nº de inscrición b) Lugar e data de celebración da cerimonia c) Respecto da persoa acollida: nome, apelidos, enderezo e data de nacemento d) Respecto dos pais, nais ou titores: nome, apelidos, enderezo e) Respecto dos padriños e/ou madriñas: nome, apelidos, enderezo e documento de identidade f) Lugar e da inscrición Poderán crearse libros auxiliares que sexan axeitados para o mellor funcionamento do rexistro. Este regulamento entrará en vigor unha vez publicado o seu texto completo no Boletín Oficial da Provincia, e transcorrido o prazo sinalado no artigo 65.2 en relación co 70.2, ámbolos dous da Lei 7/1985 do 2 de abril, Reguladora das Bases do Réxime Local. Don/Dona.……………………………………………………….………………., con Documento de identidade nº ……………….…. e Don/Dona ………………………………………………., con Documento de identidade nº ………………….…., empadroados en ………………………………………. 1. Que como pais/nais/titores da persoa menor de idade …………………………………………. desexan celebrar o seu acto de acollemento civil 2. Que reúnen todos os requisitos esixidos no artigo 4 do Regulamento de acollementos civís.1. A celebración do acto de acollemento civil para o día. de. de 20. 2. Que sexa inscrito este acontecemento no Libro Rexistro de Acollementos Civís do Concello de San Sadurniño San Sadurniño, ….… de ………………….…….…. do 20……. Asdo. (solicitantes)” Documentos que achegan (risquen a correspondente):  Fotocopia cotexada do Documento de identidade das persoas solicitantes  Fotocopia cotexada do libro de familia ou certificación de nacemento, acollemento ou adopción San Sadurniño, 20 de maio de 2013. O Alcalde, Secundino García Casal.